section_heading: Pomorsko ratovanje
paragraph_text: Zimski rat vodio se i na moru sve dok se Baltičko more nije zaledilo (uobičajeno za zimu) što je znatno otežalo kretanje ratnih brodova. Bila je to gotovo jednostrana bitka; Sovjeti su imali prednost u oba segmenta: u broju brodova iz carskog razdoblja kao i u mornaričkoj proizvodnji novog brodovlja (proizvodili su sve do velikih razarača). Finska mornarica bila je vrlo malena i slaba; sve što je ostalo nakon građanskog rata bile su dvije topovnjače iz 1917. – 1918. godine. U razdoblju između ratova naručen je samo manji broj brodova, a 1930. godine mornarici je pridruženo 5 podmornica kao i dobro naoružana, ali spora dva vojna broda za obalnu obranu. Uz malu pomorsku snagu, Finska je imala obalne topovske bitnice koje su branile sve važnije luke i baze diljem obale. Većina tih bitnica ostala je iz ruskog razdoblja (najbrojniji su bili topovi od 152&nbsp;mm). Finska je modernizirala stare topove i instalirala brojne nove bitnice, najveći topovi od 305&nbsp;mm s finske strane potpomognuti bitnicama s estonske strane bili su namijenjeni za obranu Finskog zaljeva od prodora sovjetskih ratnih brodova.